钦定古今图书集成/明伦汇编/氏族典/第145卷 > 《廖用贤尚友录》 > 孙和
## 钦定古今图书集成/明伦汇编/氏族典/第145卷 > 《廖用贤尚友录》 > 孙和

按《吴志孙和传》：“和字子孝，虑弟也。少以母王有宠见
爱。年十四，为置宫卫，使中书令阚泽教以书艺，好学
下士，甚见称述。赤乌五年，立为太子，时年十九。后王
夫人与全公主隙，权尝寝疾，和祠祭于庙。和妃叔父
张休居近庙，邀和过所居，全公主使人觇视，因言太
子不在庙中，专就妃家计议。又言王夫人见上寝疾”，
有喜色，权由是发怒，夫人忧死，而和宠稍损。后遂幽
闭和，竟徙和于故障。群司坐谏诛放者十数，众咸冤
之。太元二年正月，封和为南阳王，遣之长沙。四月，权
薨，诸葛恪秉政。恪即和妃张之舅也。妃使黄门陈迁
致问于恪，临去，恪谓迁曰：“为我达妃，期当使胜他人。”
此言颇泄。及恪被诛，孙峻因此夺和玺绶，徙新都，又
遣使者赐死，和妃张亦自杀。孙休立，封和子皓为乌
程侯。休薨，皓即阼其年，追谥父和曰《文皇帝》。